Rino Serra/Tèra mìa/04


Se mai at capitèissa 
Se mai at capitèissa
Ëd vive 'l seugn ed la mòrt 
E l'ànima toa savèissa 
Quandi it sarai risòrt,
Fam-lo savej ant un sofi
Ant el mes ed na neuit d'istà 
Mentre speransa it gropi
Al seugn ed la vita 'd là.

Ti grisa che la caviera
A t'angarboja 'l vent 
Come ànima sincera
It lontan-i 'l mè torment;
Già quandi cit seguìa 
Calma la toa parlà 
Tut l'era foravìa
E it mirava 'ncantà.

Ànima mia sincera 
Che t'im disiji un di 
Come la primavera
Dòp longh invern a deuv vnì, 
Dame ancheuj speransa
Ant la vita del de 'd là
E che la esitansa 
Resta fòra 'd mia ca.

Se mai at capitèissa
Ed vive col seugn realment 
E l'ànima toa podèissa 
Spieghem-ne 'l turbament, 
Fam-lo savej ant na sèira 
Afosa d'un di d 'istà
Che quand la vita meuira 
Un neuv frut a je sponterà.

Or che 'l destin ed la vita 
Séguita pian sò cors,
E tut a smija m 'anvita, 
A mai pì fé 'd ricors, 
Ànima mia d'antlora
Ven pian pianin a dì, 
Che anche per ti col 'ora
Motobin prest stà per evnì.

Lontan ora dal turbament
Se ti it saras con mi,
Le spirit mè bin content 
As volterà a l 'avnì; 
Antant che la longa sèira
Longa l'ombra a fomenta, 
El bati 'd na parpèila
Veuj che 'l mè cheur a senta.

Se mai at capitèissa
An col seugn pì nen desvijete 
E l'ànima toa spetèissa 
Quaicun ch'a ven-a a pijete, 
Fam-lo savej ant l'orija
Ant na neuit d'un càud mèis d'istà 
Che l'ànima mia sarìa
Pronta a seguite là!

(Giugn 1990)

Rino Serra
Leteratura piemontèisa